Document ID: 32012R0286
Publication Date: 2012-01-27

Content:
REGOLAMENT TA’ DELEGA TAL-KUMMISSJONI (UE) Nru 286/2012
tas-27 ta’ Jannar 2012
li jemenda l-Anness I biex jinkludi isem ġdid ta’ fibra tat-tessuti, u bl-għan li jiġu adattati għall-progress tekniku l-Annessi VIII u IX tar-Regolament (UE) Nru 1007/2011 tal-Parlament Ewropew u tal-Kunsill dwar l-ismijiet ta’ fibri ta’ tessuti u t-tikkettar u l-immarkar relatati tal-kompożizzjoni tal-fibri ta’ prodotti tat-tessuti
(Test b’relevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (UE) Nru 1007/2011 tal-Parlament Ewropew u tal-Kunsill tas-27 ta’ Settembru 2011 dwar l-ismijiet ta’ fibri ta’ tessuti u t-tikkettar u l-immarkar relatati tal-kompożizzjoni tal-fibri ta’ prodotti tat-tessut u li jħassar id-Direttiva tal-Kunsill 73/44/KEE u d-Direttivi 96/73/KE u 2008/121/KE tal-Parlament Ewropew u tal-Kunsill (1), u b’mod partikolari l-Artikolu 21 tiegħu,
Billi:
(1)
Ir-Regolament (UE) Nru 1007/2011 jistabbilixxi r-regoli dwar l-ittikkettjar jew l-immarkar tal-prodotti fir-rigward tal-kontenut tagħhom ta’ fibri tessili, biex b’hekk ikun żgurat li l-interessi tal-konsumatur ikunu mħarsa. Il-prodotti tat-tessuti jistgħu jinstabu fis-suq fl-Unjoni biss jekk ikunu konformi mad-dispożizzjonijiet ta’ dak ir-Regolament.
(2)
Ir-Regolament (UE) Nru 1007/2011 jirrikjedi li l-ittikkettjar jindika l-kompożizzjoni tal-fibra tal-prodotti tat-tessuti, b’verifiki li janalizzaw il-konformità ta’ dawn il-prodotti bl-indikazzjonijiet mogħtija fuq it-tabella.
(3)
Huwa meħtieġ, bl-għan li jiġi adattat ir-Regolament (UE) Nru 1007/2011 għall-progress tekniku, li l-fibra polipropilen/poliammid b’żewġ komponenti tiżdied mal-listi tal-ismijiet ta’ fibri ta’ tessuti stipulati fl-Annessi I u IX ta’ dan ir-Regolament.
(4)
Metodi uniformi għal analiżi kwantitattiva ta’ taħlitiet ta’ żewġ fibri tat-tessut huma previsti fl-Anness VIII tar-Regolament (UE) Nru 1007/2011.
(5)
Għalhekk huwa meħtieġ li jiġu mfissra metodi uniformi ta’ ttestjar għall-polipropilen/poliammid b’żewġ komponenti.
(6)
Id-Direttiva 96/73/KE tal-Parlament Ewropew u tal-Kunsill (2), kif emendata mid-Direttiva tal-Kummissjoni 2011/74/UE (3), u d-Direttiva 2008/121/KE tal-Parlament Ewropew u tal-Kunsill (4), kif emendata mid-Direttiva tal-Kummissjoni 2011/73/UE (5), jinkludu l-isem tal-fibra tat-tessut polipropilen/poliammid b’żewġ komponenti. Billi d-Direttivi 96/73/KE u 2008/121/KE huma mħassra bir-Regolament (UE) Nru 1007/2011 b’effett mit-8 ta’ Mejju 2012, huwa meħtieġ li l-isem ta’ din il-fibra tat-tessut jiġi inkluż fir-Regolament (UE) Nru 1007/2011 b’effett minn din id-data.
(7)
Ir-Regolament (UE) Nru 1007/2011 għandu jiġi emendat skont dan,
ADOTTAT DAN IR-REGOLAMENT:
Artikolu 1
L-Annessi I, VIII, u IX mar-Regolament (UE) Nru 1007/2011 qed jiġu emendati kif stabbilit fl-Anness ta’ dan ir-Regolament.
Artikolu 2
Dan ir-Regolament għandu jidħol fis-seħħ fl-20 jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
Huwa għandu japplika mit-8 ta’ Mejju 2012.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, is-27 ta’ Jannar 2012.

Metadata:
Eurovoc Level 1 Categories: 100147
100158
100160
100151
Eurovoc Level 2 Categories: 100269
100275
100224
100262
100196
Eurovoc Level 3 Categories: 1418
2914
87
1362
3946
All Eurovoc Categories: 1837
3892
5300
6272
893
990